  Майя Бывальцева «Удмуртлык» огинлык «Андроид» вылын ужась смартфонъёслы финн-угор вераськон кылбугор (разговорник) поттӥз. Отчы улонын тужгес ӵем кутӥськись кылъёс пыртэмын, вераз ивортодэтъя «Удмуртия» агентстволы ӵектослэн кивалтӥсез Алексей Шкляев. Вераськон кылбугоре 9 пӧртэм финн-угор кылъёс (пор, коми, удмурт, мадьяр, карел, эрзя, финн, вепс, коми-пермяк), озьы ик ӟуч но англи кылъёс пыртэмын. Кыллюкамысь шедьтыны луоз тодматскон, ӟечкылан но тау карон, курон но косон кылъёсты, дырлэн вакытъёсыз, куазь, буёлъёс, пӧйшуръёс но тылобурдоос сярысь вераны, шутэтскон, басьяськон дыръя кулэ луисьёссэ. Удмурт кылъёс транскрипциен сётэмын. Пӧртэм удмурт ватсэтъёсты сямен ик, тазэ но егит программист Григорий Григорьев кылдытӥз. Та проект бордын ар талэсь азьло ужаны кутскемын ни вал. «Финн-угор разговорник» приложение кылдытэмын «ӟуч-удмурт-англи разговорник» приложение бордысен, кудӥз Йӧскалык политикая министерстволэн юрттэменыз кылдытэмын вал. Нош кылъёсын базаез басьтэмын Комиын лэсьтэм онлайн-разговорникысь Григорий ГригорьевВатсэтлэсь туссэ «Монами» дизайн-студия лэсьтыны юрттӥз, ватсаз со. Вераськон кылбугорен ватсэтэз вотэсысь дунтэк кыскыны луэ. Собере вотэсэ пырытэк но уже кутыны яра. Азьланяз кыллюкамез йылтыны но куара ватсаны малпало.   Тодэ вайытом, 2016-тӥ ар пумын «Кыдысин: учим удмуртский» но «Удмуртско-русско-английский разговорник» ватсэтъёсын тодматӥзы. Нош удмурт кылын вераськись яке вераськыны дышетскись нылпиослы «Чибори» мобильной ватсэт поттӥзы.  Тегъёс: Мерлык Лулчеберет Ижкар Удмуртия удмуртъёс удмурткыл финн-угоркалыкъёс  